钦定古今图书集成/明伦汇编/家范典/第050卷 > 《太和三年诏》明·帝
## 钦定古今图书集成/明伦汇编/家范典/第050卷 > 《太和三年诏》明·帝

《礼》，皇后无嗣，择建支子，以继大宗，则当纂正统而奉
公义，何得复顾私亲哉？汉宣继昭帝后，加悼考以皇
号，哀帝以外藩援立。而董宏等称引亡秦，惑误时朝。
既尊恭皇，立庙京师，又宠藩妾，使比长信，叙昭穆于
前殿，并四位于东宫。僭差无礼，人神弗祐，而非罪师
丹忠正之谏，用致丁、傅焚如之祸。自是之后，相踵行
之。昔鲁文逆祀，罪由夏父；宋国非度，讥在华元。其令
公卿有司，深以前世行事为戒，后嗣万一有由诸侯
入奉大统，则当明为人后之义。敢为邪佞，导谀时君，
妄建非正之号，以千正统。谓考为皇，称妣为后，则股
肱大臣，诛之无赦。其书之《金策》，藏之宗庙，著于《令典》。